Kaper glo op heterdaad betrap | Maroela Media
"Twee van sy medepligtiges het ontsnap," het kapt. Disebo Selepe, woordvoerder van die polisie in Gauteng, gesê.
Die polisie het glo gesien hoe drie mans 'n Toyota Land Cruiser in Barneystraat in Benrose kaap. Hulle het die mans agterna gesit en hulle aangekeer toe hulle teen die verkeer in 'n eenrigtingstraat gery het. "Twee mans het uit die Toyota gespring en probeer weghardloop. Een man is aangekeer. Die ander twee het weggekom," het Selepe gesê.
Die vermeende kaper, 'n 40-jarige man, is glo ook met 'n R5-aanvalsgeweer, 'n pistool en 'n polisiepet betrap. Hy sal binnekort in die Johannesburgse landdroshof verskyn.